钦定古今图书集成/方舆汇编/边裔典/第040卷 > 苍霞草 > 《议倭》黄元恭
## 钦定古今图书集成/方舆汇编/边裔典/第040卷 > 苍霞草 > 《议倭》黄元恭

“策者曰：‘倭寇犯顺，乃群小之僭窃，其君不知也。诚遣
使谕之，彼王必能禁其下，海境安矣。百万之师，何如
一介之任耶’？”窃考之昔晋率阴戎伐颖，周景王以弁
髦之敝告晋，辞直获免，而说者以为不如东周之伐
秦。夫君臣上下，华彝之所以临事，统属，分也。臣有干
于其君，杀无赦；下有犯于其上，杀无赦，宪也。周天子
颠分坏宪，屈体卑辞，以祈一日之存，孰与𢬵国举义，
存纲常于万世之愈哉？今堂堂天朝，玉帛万国，威迅
九垓，虽倭寇为患，譬则蚊虻之螫耳。未若唐之回纥，
宋之困金、元，何至甘衰周之不屑耶？或曰：是举也，请
命于天子，择布衣之士，假朝臣之服，而以藩省之辞
将之，非害大者。夫曰请命，则实意开于天子。而识者
默思之，必有元首居下之耻。曰“假服”，则名器颁于朝
廷，而匪人卑用之，必有衣冠扫地之辱。实意卑，名器
玷，而犹猥曰“无害大”可乎？且夫中国天子，犹家之主
也；倭王犹家仆也。倭之群小，犹家仆之台从也。台从
肆然陵犯其主，既不能奋草薙于其来，又不能正根
株于其主，而顾修文告之辞，岂不忸怩当代、含羞百
世也哉！抑人有言：“苟可以息干戈而全民命何惮于
枉尺。”夫逋法网以为盗于外境华彝皆有其人吾中
国岂不明揭宪典、密布机宜。奈不能禁吾民之窃出
顾责倭王尽禁其窃入者乎？势不行矣。且倭寇狡猾
素无慕义之诚。其臣服数十年不为梗者，特通贡之利足羁縻之耳。今入寇之利，百倍通贡，充其贪心，何
所不至？犹恃中国之威，慑服有素，而群小之回，诱说
未通。若迺遣使谕之，假其重以寝其名，示弱明甚矣。
安知不启通国之贪乎？